“ครม.” ผ่อนปรนเงื่อนไข “นอนแบงก์” ปล่อยกู้ซอฟต์โลน ช่วยรายย่อยเสริมสภาพคล่อง สู้ “โควิด”
“ครม.” ผ่อนปรนเงื่อนไข "นอนแบงก์" ปล่อยกู้ซอฟต์โลน ช่วยรายย่อยเสริมสภาพคล่อง สู้ “โควิด” มีผลบังคับใช้ยาวถึง 30 มิ.ย.66
“ครม.” ผ่อนปรนเงื่อนไข "นอนแบงก์" ปล่อยกู้ซอฟต์โลน ช่วยรายย่อยเสริมสภาพคล่อง สู้ “โควิด” มีผลบังคับใช้ยาวถึง 30 มิ.ย.66
29 ก.ค. 2563

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (29 ก.ค.63) มีมติเห็นชอบร่างกฎกระทรวงกำหนดอัตราส่วนทุนกับเงินกู้ที่จะใช้ในการประกอบธุรกิจ แก่ผู้ประกอบธุรกิจการเงินที่ไม่ใช่สถาบันการเงิน (Non Banks) จากเหตุการณ์ระบาดของโรคไวรัสโควิด-19 ตามที่กระทรวงพาณิชย์เสนอ
โดยสาระสำคัญของร่างกฎกระทรวงฉบับนี้ คือจะไม่นำเงื่อนไขอัตราส่วนทุนกับเงินกู้ที่จะใช้ในการประกอบธุรกิจที่ได้รับอนุญาต ตามมาตรา 43 ของ พ.ร.บ.การประกอบธุรกิจของคนต่างด้าว พ.ศ.2542 มาใช้บังคับผู้ประกอบธุรกิจการเงินที่ไม่ใช่สถาบันการเงิน (Non Banks) ที่ได้รับสินเชื่อเพื่อเสริมสภาพคล่อง และได้นำสินเชื่อนั้นไปช่วยเหลือลูกหนี้รายย่อยที่ได้รับผลกระทบจากโควิด-19
ทั้งนี้ เงื่อนไขที่ระบุไว้ ณ ปัจจุบัน ในกฎกระทรวงว่าด้วยการกำหนดอัตราส่วนทุนกับเงินกู้ที่จะใช้ในการประกอบธุรกิจที่ได้รับอนุญาต ฉบับที่ 2 (พ.ศ.2516) คือ “เงินกู้ทั้งสิ้นที่จะใช้ในการประกอบธุรกิจที่ได้รับอนุญาต ต้องไม่เกิน 7 เท่าของเงินทุนส่วนที่เป็นของผู้ถือหุ้น”
น.ส.รัชดา กล่าวว่า ร่างกฎกระทรวงผ่อนปรนเงื่อนไขฉบับนี้ จะมีผลบังคับใช้ถึงวันที่ 30 มิ.ย.66 และได้ผ่านการเห็นชอบจากธนาคารแห่งประเทศไทย (ธปท.) ซึ่งเป็นหน่วยงานกำกับดูแล Non banks เรียบร้อยแล้ว โดย ธปท.มีความเห็นว่า การผ่อนปรนดังกล่าวจะสามารถช่วยเหลือลูกหนี้รายย่อยที่ได้รับผลกระทบจากโควิด-19 ได้อย่างมีประสิทธิภาพ และไม่ขัดกับหลักการของแผนพัฒนาระบบสถาบันการเงินระยะที่ 3
 “วันนี้กฎกระทรวง จึงยกเว้นไม่ต้องนำเงื่อนไขอัตราส่วนทุนกับเงินกู้ที่กำหนดว่าต้องไม่เกิน 7 เท่ามาใช้ ให้ยกเว้นไปก่อน ทำให้นอนแบงก์มีโอกาสไปกู้ได้มากขึ้นจากธนาคารที่ร่วมมาตรการซอฟต์โลนของ ธปท. และนำเงินกู้นั้น มาปล่อยกู้ให้กับลูกหนี้รายย่อยต่อไป…เรื่องนี้ถือว่าเร่งด่วน จะให้กฤษฎีกาตรวจสอบ และจะมีผลทันทีเมื่อประกาศใช้ ” รองโฆษกประจำสำนักนายกรัฐมนตรี ระบุ